MWC'da LG eng innovatsion kompaniya deb e’tirof etildi

Ispaniyaning Barselona shahrida 2014-yilda o‘tkazilgan butunjahon mobil texnologiyalar kongressida (MWC) GSMA komissiyasi tomonidan LG Electronics kompaniyasi mobil qurilmalarining eng ilg‘or ishlab chiqaruvchisi deb tan olindi. Bu haqda kompaniyaning matbuot xizmati xabar berdi.

Mobil texnologiyalar sohasidagi mutaxassislar va tahlilchilarning Global Mobile mukofoti ushbu sohadagi eng e’tiborli va nufuzli mukofot sanaladi.
“GSMA komissiyasi mobil texnologiyalar industriyasidagi boshqa ko‘plab hurmatga sazovor kompaniyalar orasidan LG ni tanlagani va bizni ushbu mukofotni olish sharafiga musharraf qilgani uchun behad minnatdormiz”, — dedi LG Mobile Marketing Communications kompaniyasining vitse-prezidenti  Kris Ye.
Bu yili MWC kongressiga LG sakkizta yangi  smartfon modelini taqdim etdi. Ular “Taqillatib bilib olgin, o‘z ichiga ertangi kun nimalarni yashirganin” nomli umumiy mavzu ostida birlashgan  G Pro 2, G Flex, G2 mini, F va L Series III seriyalaridan iborat.

Avvalroq LG G2 da taqdim etilgan KnockON texnologiyasi asosida ishlab chiqilgan Knock Code funksiyasi foydalanuvchilarga ekranga o‘z shaxsiy kombinatsiyalarini kiritgan holda smartfonlarini blokdan chiqarish imkonini beradi.
G Pro 2 ning birinchi versiyasi “2013-yilgi MWC ning eng yaxshi smartfoni” nomini olgan G Pro modelidir. G Pro 2 hayratlanarli 5,9 dyuymli Full HD IPS ekranidan tashqari, eng ilg‘or Android 4,4 KitKat operatsion tizimi va o‘z sinfidagi eng ilg‘or texnologiyalar to‘plamidan tashqari, tasvirni optik barqarorlashtiruvchi Optical Image Stabilizer Plus (OIS+) texnologiyasi bo‘lgan 13Mp kamerasi bilan ham faxrlansa arziydi. Fotografiya ishqibozlari G Pro 2 da foto va videoni tahrir qilishning keng imkoniyatlarini munosib baholaydilar.

G2 mini, LG’ning yangi “ixcham” smartfoni ham Knock Code va “Mehmon rejimi” kabi funksiyalarni o‘z ichiga oladi. G2 mini smartfondan foydalanuvchilarning yangi avlodi talablarini qondirishga mo‘ljallangan bo‘lib, 4,7-dyuymli IPS ekrani, quvvati  2,440 mA/s bo‘lgan batareya va o‘zining kichik hajmiga qaramasdan tezligini yo‘qotmaydigan 4 yadroli protsessorni taklif etadi. LG dan G seriyali yangi smartfon xususiyatlarini yo‘qotmagan holda zamonaviy dizayn asosida ixchamlashtirilgan.
LGning  LI va LII seriyali smartfonlari butun dunyoda katta muvaffaqiyat qozondi. LG kompaniyasi tutilgan ana shu ijobiy  yo‘lni LIII seriyali yangi avlod, ayniqsa, tez rivojlanayotgan bozorlarda munosib davom ettiradi, deb umid bildiradi.

Yangi LIII seriyasiga eng zamonaviy Android KitKat operatsion tizimi o‘rnatilgan.